Bétera dona a conéixer la seua senya d'identitat per excel·lència amb visites gratuïtes a l‘Hort de les Alfàbegues
22 de juny de 2022

Bétera obrirà les portes de l’Hort de les Alfàbegues els pròxims dijous, 7, 14, 21 i 28 de juliol perquè beterenses i ciutadans d'altres poblacions coneguen a través de les seues preuades Alfàbegues la història i tradició de les seues Festes d'Agost.

“Parlar de Bétera és parlar de les nostres benvolgudes Alfàbegues. Som coneguts per elles i després d'aquests anys de pandèmia estem orgullosos de saber que tornaran a passejar pels nostres carrers el pròxim 15 d'agost però abans volem que es conega el seu procés de creixement, la seua cura i el seu tractament perquè aconseguisquen tanta altura”, ha assenyalat l'Alcaldessa de Bétera, Elia Verdevío.

Unes visites que estaran guiades per Ramón Asensi, encarregat de cultivar aquestes plantes, que tenen el Rècord Guinness en 2,86 metres d'altura aconseguit en 2012.

Bétera treballa perquè enguany lluïsquen grans i esplendoroses i tal com indica l'Alcaldessa “amb la il·lusió de sobrepassar aquesta marca i aconseguir un nou rècord 10 anys després”. De fet, des de l'any passat, Ramón Asensi, compta amb un nou programador que permet controlar remotament el cultiu de les plantes. Un dispositiu capaç de controlar paràmetres de temperatura, humitat, reg i abonat que afavorisquen el seu adequat creixement.

Les visites es realitzaran en horari de 10:00h a 11:00h i estaran obertes al públic fins a completar l'aforament de 20 participants, estant cinc de les places reservades per a persones amb mobilitat reduïda.

Segons el regidor de Turisme, Joaquín Gómez, “després de l'èxit de les passades edicions, continuem potenciant el turisme adaptat a través de les nostres festes fent partícips a tots per igual i sense cap mena de distinció”. A més Gómez ha indicat que “aquestes visites posen en valor a Bétera i el seu marcat caràcter festiu”.

Per a accedir gratuïtament a aquestes visites els interessats i interessades han d'inscriure's prèviament en el mail auxiliar.turismo@betera.es

Elia Verdevío ha volgut convidar a tots i totes a participar en aquestes visites “tan interessants que ens enriqueixen i ens ofereixen la possibilitat de veure com van guanyant altura les nostres preades Alfàbegues”

Unes visites que marquen el calendari festiu de la localitat que celebrarà les seues tradicionals festes en honor a la Mare de Déu d’Agost del 12 al 22 d'agost.